Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 26 Ιανουαρίου 2017. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (άρθρο 130 παράγραφοι 2 και 3 του Κανονισμού της Βουλής) 1. Η με αριθμό 370/23-1-2017 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Παναγιώτας Βράντζα προς τον Υπουργό Αγροτικής Ανάπτυξης και Τροφίμων, σχετικά με την ελληνοποίηση προϊόντων ζωικής προέλευσης. 2. Η με αριθμό 364/20-1-2017 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, σχετικά με την έλλειψη δευτερογενούς και εξειδικευμένης επεξεργασίας των στοιχείων των αφίξεων, που δημιουργεί ψευδή και ανακριβή εικόνα για τον τουρισμό μας. 3. Η με αριθμό 367/20-1-2017 επίκαιρη ερώτηση του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών, σχετικά με την απαράδεκτη εκτόπιση 36.769 τέκνων Ελλήνων από τους βρεφονηπιακούς σταθμούς. 4. Η με αριθμό 373/23-1-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη θωράκιση των ηλεκτρονικών συναλλαγών. 5. Η με αριθμό 372/23-1-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Υγείας, σχετικά με τα προβλήματα των οικογενειών και των εργαζομένων στις υπηρεσίες ειδικής αγωγής. 6. Η με αριθμό 366/20-1-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Περιβάλλοντος και Ενέργειας, σχετικά με την αποκατάσταση της αδικίας στην παραγωγή ηλεκτρικού ρεύματος από οικιακά φωτοβολταϊκά συστήματα. 7. Η με αριθμό 363/19-1-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομίας και Ανάπτυξης, σχετικά με τη χορήγηση αδειών για τα καταστήματα υγειονομικού ενδιαφέροντος. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 365/20-1-2017 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Παιδείας, Έρευνας και Θρησκευμάτων, σχετικά με την επαναλειτουργία μεταβατικών τμημάτων του ΤΕΙ Δυτικής Ελλάδας. 2. Η με αριθμό 368/20-1-2017 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την ανθελληνική δράση Τούρκων πρακτόρων και εκπροσώπων τους στη Θράκη. 3. Η με αριθμό 369/23-1-2017 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Εσωτερικών, σχετικά με τη λήψη μέτρων για την υποστελεχωμένη Διεύθυνση Αστυνομίας Σερρών. 4. Η με αριθμό 334/13-1-2017 επίκαιρη ερώτηση του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Αγροτικής Ανάπτυξης και Τροφίμων, σχετικά με τη λήψη μέτρων δράσης για την αντιμετώπιση της γρίπης των πτηνών. 5. Η με αριθμό 338/13-1-2017 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την προοπτική κατοικήσεως των 28 νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας. 6. Η με αριθμό 337/13-1-2017 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με το εύρος εφαρμογής της τηλεϊατρικής στην Ελλάδα. 7. Η με αριθμό 341/16-1-2017 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας. 8. Η με αριθμό 332/12-1-2017 επίκαιρη ερώτηση του Βουλευτή Λάρισας του Ποταμιού κ. Κωνσταντίνου Μπαργιώτα προς τον Υπουργό Περιβάλλοντος και Ενέργειας, σχετικά με την ολοκλήρωση των έργων στη Μεσοχώρα του Νομού Τρικάλων. 9. Η με αριθμό 339/13-1-2017 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών, σχετικά με την τρομοκρατική επίθεση με καλάσνικοφ κατά των ανδρών των ΜΑΤ. 10. Η με αριθμό 333/12-1-2017 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων. 11. Η με αριθμό 343/16-1-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Αγροτικής Ανάπτυξης και Τροφίμων, σχετικά με την αποζημίωση στο 100% των αγροτών και των κτηνοτρόφων της Λέσβου για τις μεγάλες ζημιές από τον χιονιά και τον παγετό. 12. Η με αριθμό 313/5-1-2017 επίκαιρη ερώτηση της Βουλευτού Β΄ Πειραιά της Ένωσης Κεντρώων κ. Θεοδώρας Μεγαλοοικονόμου προς τον Υπουργό Υγείας, σχετικά με τον κίνδυνο να μείνουν χωρίς θεραπείες τα παιδιά και οι έφηβοι της ειδικής αγωγής. 13. Η με αριθμό 320/9-1-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Οικονομίας και Ανάπτυξης, σχετικά με την πορεία των έργων και των μελετών για το 5ο ΣΕΣ (ΕΣΠΑ) στο Νομό Φλώρινας. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 89/5-10-2016 ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου. 2. Η με αριθμό 89/5-10-2016 ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με την ολοκλήρωση και αυτονόμηση του Ογκολογικού Τμήματος του Νοσοκομείου Ρόδου. 3. Η με αριθμό 91/5-10-2016 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς τον Υπουργό Μεταναστευτικής Πολιτικής, σχετικά με το πρόγραμμα ενοικίασης διαμερισμάτων σε πρόσφυγες από την Εταιρεία Ανάπτυξης και Τουριστικής Προβολής Αθηνών (ΕΑΤΑ). Κύριοι συνάδελφοι, πριν εισέλθουμε στην ειδική ημερήσια διάταξη, έχω να κάνω δυο ανακοινώσεις προς το Σώμα. Η Εξεταστική Επιτροπή για τη διερεύνηση της δανειοδότησης των πολιτικών κομμάτων, καθώς και των ιδιοκτητριών εταιρειών μέσων μαζικής ενημέρωσης από τα τραπεζικά ιδρύματα της χώρας, καταθέτει το πόρισμά της, το οποίο θα καταχωριστεί στα Πρακτικά της σημερινής συνεδρίασης. [[Λόγω του μεγάλου όγκου του πορίσματος, το κείμενό του δεν καταχωρίζεται στο παρόν Πρακτικό και βρίσκεται σε ηλεκτρονική μορφή στο link http://www.hellenicparliament.gr/UserFiles/510129c4-d278-40e7-8009-e77fc230adef/ΠΟΡΙΣΜΑ%20ΕΞΕΤΑΣΤΙΚΗΣ%20ΔΙΕΡΕΥΝΗΣΗ%20ΝΟΜΙΜΟΤΗΤΑΣ%20ΔΑΝΕΙΟΔΟΤΗΣΗΣ%20ΚΟΜΜΑΤΩΝ%202017.pdf]] Επίσης, έχω την τιμή να ανακοινώσω στο Σώμα μια επιστολή που εστάλη προς τον Πρόεδρο της Βουλής: «Αξιότιμε κύριε Πρόεδρε, Σας δηλώνουμε ότι ο Ανεξάρτητος Βουλευτής Αχαΐας κ. Ιάσων Φωτήλας, σύμφωνα με τα όσα ορίζει το άρθρο 16 παρ. 1 και 5 του Κανονισμού της Βουλής, προσχωρεί και εντάσσεται στην Κοινοβουλευτική Ομάδα της Νέας Δημοκρατίας». Υπάρχουν οι υπογραφές του κ. Μητσοτάκη και του κ. Φωτήλα.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με το άρθρο 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης ασυλίας των Βουλευτών κ.κ. Χρήστου Παππά και Κωνσταντίνου Μπαρμπαρούση (μία δικογραφία) και Ευάγγελου Βενιζέλου, Σταύρου Θεωδωράκη, Αλεξάνδρας Παπαρήγα, Φωτεινής (Φώφης) Γεννηματά και Δημητρίου Κουτσούμπα (μία δικογραφία). Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 16-1-2017, σύμφωνα με την οποία τα μέλη της Επιτροπής πρότειναν κατά πλειοψηφία την άρση της ασυλίας των κ.κ. Χρήστου Παππά και Κωνσταντίνου Μπαρμπαρούση. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση, επίσης στις 16-1-2017, σύμφωνα με την οποία τα μέλη της Επιτροπής πρότειναν κατά πλειοψηφία τη μη άρση της ασυλίας των κ.κ. Ευάγγελου Βενιζέλου, Σταύρου Θεωδωράκη, Αλεξάνδρας Παπαρήγα, Φωτεινής (Φώφης) Γεννηματά και Δημητρίου Κουτσούμπα. Σύμφωνα με το άρθρο 83 του Κανονισμού της Βουλής, η Βουλή δεν εισέρχεται στην ουσία των υποθέσεων, αλλά ερευνάται μόνο αν η πράξη για την οποία ζητείται η άρση της ασυλίας συνδέεται με την πολιτική ή κοινοβουλευτική δραστηριότητα του Βουλευτή ή η δίωξη ή μήνυση ή έγκληση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής κατά τη διαδικασία του άρθρου 108 παράγραφος 1 εδάφιο 2. Ο λόγος δίνεται πάντα, εφ' όσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή τους αναπληρωτές τους. Υπενθυμίζω ότι σύμφωνα με την απόφαση της Διάσκεψης των Προέδρων της 23 Μαρτίου 2005 έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει, θα καταχωρίζεται στα αντίστοιχα Πρακτικά. Ανταποκρινόμαστε έτσι στις διατάξεις του άρθρου 83 του Κανονισμού της Βουλής που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα. Η πρώτη υπόθεση αφορά, όπως είπα, στους συναδέλφους κυρίους Χρήστο Παππά και Κωνσταντίνο Μπαρμπαρούση της Χρυσής Αυγής. Η δεύτερη υπόθεση αφορά στους συναδέλφους κ.κ. Ευάγγελο Βενιζέλο, Σταύρο Θεοδωράκη, Αλεξάνδρα Παπαρήγα, Φωτεινή (Φώφη) Γεννηματά και Δημήτριο Κουτσούμπα. Επί της πρώτης αιτήσεως ρωτώ αν υπάρχει συνάδελφος που ζητά, κατά το άρθρο 108 του Κανονισμού, να πάρει τον λόγο. Ήδη έχω ενημερωθεί ότι θέλουν να πάρουν τον λόγο τόσο ο κ. Παππάς όσο και ο κ. Μπαμπαρούσης. Κύριε Παππά, έχετε τον λόγο για πέντε λεπτά. [[Θόρυβος στην Αίθουσα]] Λίγη ηρεμία, κυρίες και κύριοι συνάδελφοι.
Κυρίες και κύριοι, τελειωμό δεν έχει ο μηχανισμός των άρσεων ασυλίας και των καταχρηστικών διώξεων του πολιτικού συστήματος, με αγαστή συνεργασία εκτελεστικής και δικαστικής εξουσίας, κατά των Βουλευτών της Χρυσής Αυγής. Έντρομο το πολιτικό σύστημα θωρεί την ανοδική πορεία του λαϊκού εθνικιστικού κινήματος, της Χρυσής Αυγής, και προσπαθεί απεγνωσμένα να δημιουργήσει προσκόμματα και να φοβίσει τους Βουλευτές της Χρυσής Αυγής, μην μπορώντας να κατανοήσει την υπερβατικότητα της πίστεως προς την πατρίδα. [[Θόρυβος στην Αίθουσα]] Ακούστε, κυρίες και κύριοι, δεν είναι καφενείο εδώ. Κύριε Πρόεδρε, σας παρακαλώ πολύ.
Κύριοι συνάδελφοι, μπορούμε να τελειώσουμε το πολύ σε μία ώρα, αρκεί να κάνουμε λίγο ησυχία. Πέραν του πρακτικού, είναι και θέμα σεβασμού στον όποιον ομιλητή είναι στο Βήμα. Σας παρακαλώ πολύ! Συνεχίστε, κύριε Παππά.
Δεν μπορείτε, λοιπόν, να κατανοήσετε την υπερβατικότητα της πίστεως των Ελλήνων εθνικιστών προς την πατρίδα, την πίστη στις ιδέες και τη δύναμη της θέλησης που έχουμε εμείς οι εθνικιστές, η οποία δύναμη μπορεί να κινήσει και βουνά αντιστάσεως. Δεν μπορείτε εσείς οι κομματικοί κομισάριοι Αριστεράς και Δεξιάς, κόκκινοι και μπλε, να κατανοήσετε και να καταλάβετε ότι οι διώξεις κατά της Χρυσής Αυγής όχι μόνο δεν περνάνε, όχι μόνο δεν τρομάζουν, αλλά δυναμώνουν το κίνημα, τους Βουλευτές, τα στελέχη, τους φίλους και τους ψηφοφόρους της Χρυσής Αυγής. Σήμερα λοιπόν συζητείται το αίτημα της άρσης ασυλίας που διαβίβασε η Εισαγγελία του Αρείου Πάγου για τους Βουλευτές της Χρυσής Αυγής, δηλαδή εμένα και τον κ. Κωνσταντίνο Μπαρμπαρούση. Μεγάλο ενδιαφέρον έχει το σκεπτικό που υπάρχει μέσα στη δικογραφία και ομιλεί - ακούστε! - μόνο για δίωξη μόνο των Βουλευτών και όχι των υπολοίπων διαμαρτυρομένων κατά της αλβανικής προκλητικότητας και υπέρ της προάσπισης των δικαίων και της ασφάλειας της ελληνικότητας της Βορείου Ηπείρου. Θα διωχθούν, λοιπόν, οι Βουλευτές και όχι οι υπόλοιποι. Αυτή είναι η ισότητα που εσείς ευαγγελίζεστε, αυτό είναι το Σύνταγμα που δήθεν εσείς υπερασπίζεστε. Και ενώ η υπόθεση από τον Σεπτέμβριο του 2013 είχε τεθεί στο αρχείο, μετά από την εξέταση μαρτύρων ανεσύρθη από κάποιους δικαστικούς «αρουραίους», προκειμένου να προστεθεί στη σωρεία των δικογραφιών και διώξεων με ανύπαρκτες κατηγορίες, ανύπαρκτες νομικά και ουσιαστικά, κατά των Βουλευτών του κινήματος. Κυρίες και κύριοι, θα διαβάσω κάποια λόγια, όχι δικά μου, και θα σας πω ποιου είναι: «Εκείνο πάντως το οποίο οφείλουν όλαι αι ελληνικαί κυβερνήσεις να γνωρίζουν είναι ότι το βορειοηπειρωτικό θέμα υφίσταται και εκείνο το οποίο απαγορεύεται εις τον αιώνα είναι δι' οιονδήποτε λόγο η απάρνησις του ιερού αιτήματος. Εκείνο το οποίο ουδέποτε θα επιτρέπετο να επαναληφθεί διά την Βόρειον Ήπειρον είναι εκείνο το οποίο - δυστυχώς, λέει ο ομιλών - συνέβη με την Κύπρο διά την οποία εγράφη η απάρνησις της Ενώσεως. Καθ' όσον αφορά τη Βόρειο Ήπειρο η διεκδίκηση είναι ιερά και απαράγραπτος, η διαχείριση όμως του θέματος, ο τρόπος και ο χρόνος είναι θέμα κυβερνήσεων, είναι θέμα διεθνών περιστάσεων, είναι θέμα της ιστορίας. Αλλά εκτός της εθνικής διεκδικήσεως υπάρχει και κάτι άλλο καθημερινόν επείγον θέμα: η προστασία του πληθυσμού της Βορείου Ηπείρου, η προστασία της ζωής, της τιμής και της περιουσίας του. Εις το σημείον αυτό έχουμε χρέος να διεξάγουμε συνεχώς αγώνα. Οι μάρτυρες αδερφοί μας ζητούν από τη μητέρα πατρίδα μόνο συνεχή στοργική συμπαράσταση, διότι ζουν υπό το κράτος αφορήτου τυραννίας και αυτή τη στοργή οφείλομεν να τους παράσχωμεν». Αυτά είναι λόγια του Γεωργίου Παπανδρέου στις 31 Μαΐου 1960, εδώ, στην Αίθουσα αυτή, από αυτό το Βήμα, σε συνεδρίαση της ελληνικής Βουλής. Αυτά τα λόγια καθόρισαν σαφέστατα τις πλευρές του Βορειοηπειρωτικού Ζητήματος, δηλαδή την εδαφική διεκδίκηση και την προστασία του πληθυσμού. Αυτή η περίφημη δήλωση του Γεωργίου Παπανδρέου, του «γέρου της δημοκρατίας», όπως αποκαλείται, μας βρίσκει απολύτως σύμφωνους και αυτή τη ρήση εμείς τηρούμε. Την 1η Σεπτεμβρίου 2013 βρισκόμουν στα ελληνοαλβανικά σύνορα για πολιτική εκδήλωση, η οποία έγινε για τους πεσόντες του ελληνικού στρατού στις μάχες του Αυγούστου του 1949 στο χωριό Βούρμπιανη. Μετά την εκδήλωση που γίνεται κάθε χρόνο, με δική μου απόφαση, με δική μου πρωτοβουλία, τα πούλμαν, αντί να συνεχίσουν και να φύγουν από τον δρόμο Βούρμπιανη - Αθήνα, πήγαν στο συνοριακό σταθμό της Κακαβιάς στα αλβανικά σύνορα. Στον σταθμό διαμαρτυρηθήκαμε όπως διαμαρτυρηθήκαμε. Να ρωτήσω, όμως, πώς διαμαρτυρηθήκαμε. Θα σας διαβάσω ένορκη εξέταση μάρτυρα. Δεν θα πω τα ονόματα για ευνόητους λόγους. Η μάρτυς είναι τελωνειακός υπάλληλος ανωτέρου βαθμού. Καταθέτω την ένορκη εξέταση στα Πρακτικά. [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λέει, λοιπόν, τα εξής: «Την 1η Σεπτεμβρίου 2013 και περί ώρα 15.35΄ περίπου ήρθαν στον συνοριακό σταθμό Κακαβιάς μέλη της Χρυσής Αυγής και φώναζαν συνθήματα υπέρ της Βορείου Ηπείρου και για την ένωσή της με τη μητέρα πατρίδα. Διευκρινίζω ότι τα παραπάνω μέλη της Χρυσής Αυγής ήταν γύρω στα ογδόντα άτομα και, αν δεν κάνω λάθος, προσήλθαν με δύο λεωφορεία. Παρέμειναν έξω από τις μπάρες του τελωνείου και της αστυνομίας για περίπου μισή ώρα με τρία τέταρτα και στη συνέχεια, αποχώρησαν ήσυχα. Δεν μπήκαν ούτε στα κτήρια ούτε στους διαδρόμους του τελωνείου και της αστυνομίας. Δεν δημιούργησαν κανένα πρόβλημα και δεν διέκοψαν την κυκλοφορία. Δεν παρακωλύθηκε κανένας πολίτης καθόσον εκείνη τη στιγμή δεν υπήρχαν διερχόμενοι. Επίσης, δεν παρακωλύθηκε η λειτουργία του Τελωνείου Κακαβιάς. Πριν το Τελωνείο υπήρχε η Αστυνομία της οποίας η λειτουργία δεν παρακωλύθηκε». Γι' αυτούς τους λόγους δεν γίνεται δίωξη; Και ο δεύτερος μάρτυρας, του οποίου, επίσης, έχω δώσει την κατάθεσή του στα Πρακτικά, λέει περίπου τα ίδια. Δεν θα μακρηγορήσω. Και ο δεύτερος μάρτυρας, που είναι αστυνομικός, είναι ο διευθυντής του σταθμού, λέει: «Δεν παρεμποδίστηκε η λειτουργία της υπηρεσίας μας. Δεν παρακωλύθηκε η κίνηση. Τα προαναφερόμενα άτομα παρέμειναν έξω από τις μπάρες, τόσο της υπηρεσίας μας όσο και του τελωνειακού χώρου. Μετά από τριάντα λεπτά αποχώρησαν ησύχως. Υπάρχουν και άλλα ενημερωτικά σημειώματα που πιστοποιούν τα προλεγόμενά μου». Η υπόθεση, λοιπόν, αυτή μπήκε στο αρχείο. Μετά, όμως, τις λεγόμενες «χρυσαυγειάδες» του παραδικαστικού κυκλώματος Αθανασίου, Σαμαρά, Ντογιάκου και λοιπών, η υπόθεση αυτή ανεσύρθη και πάλι. Βρέθηκε κάποιος εισαγγελέας, ο οποίος δεν ξέρω τι σχέσεις έχει και τι ρόλο «βαράει» - ίσως ο συναγωνιστικής Βουλευτής Μπαρμπαρούσης ξέρει παραπάνω - και η υπόθεση ήρθε πάλι στην ελληνική Βουλή. Αυτά έγιναν, εγώ τα βεβαιώνω - και τελειώνω, κύριε Πρόεδρε - , όπως τα περιγράφουν οι μάρτυρες. Δεν είναι κάτι το ψευδές. Εγώ ήμουν εκεί. Σας λέω, όμως, ότι δυστυχώς δεν έγιναν αυτά που έπρεπε να γίνουν, δηλαδή πιο έντονη διαμαρτυρία. Το ιερό δικαίωμα της διαμαρτυρίας εσείς οι αριστεροί που το υπερασπίζεστε, που παίρνετε θέση υπέρ των καταληψιών, που παίρνετε θέση υπέρ αυτών που μπαίνουν στα Υπουργεία, υπέρ των μπαχαλάκηδων και όλων αυτών των τρόπων διαμαρτυρίας, τη διαμαρτυρία η οποία ήταν απολύτως σύννομη τη θεωρείτε παραβίαση των σχέσεων μεταξύ των χωρών Ελλάδας και Αλβανίας. Εν πάση περιπτώσει, σας είπα τι έγινε. Και σας λέω ότι εγώ θα πάω και πάλι στον τελωνειακό σταθμό της Κακαβιάς. Θα πάω και με κόσμο. Θα πάω και πάλι με πούλμαν. Ξέρω να κρατώ τις υποσχέσεις μου. Δεν αλλάζω τις απόψεις μου βάσει των συγκυριών και του προσωπικού συμφέροντος. Εμείς οι εθνικιστές - κι εγώ προσωπικά - για τις ιδέες μας μπορούμε να πάμε και φυλακή, μπορούμε να κάνουμε και εξορίες, όπως κάποτε κάποιοι αριστεροί και τώρα καλοβολεμένοι έκαναν και δεν το κάνουν πια. Κι εμείς δεν υπογράφουμε δηλώσεις μετάνοιας, όπως έκαναν κάποιοι παλαιότερα. Κρατώ τις υποσχέσεις μου, κυρίες και κύριοι. Το έχετε καταλάβει. Είχα πει στην Επιτροπή Δεοντολογίας ότι θα επαναλάβω τα λόγια που είχε πει κάποιος Βουλευτής…
Και με αυτό κλείνουμε, κύριε Παππά.
Σιγά σιγά. Αφορά προσωπικό μου θέμα, κύριε Πρόεδρε. Λίγη ανοχή.
Ναι, αλλά σας έχω δώσει διπλάσιο χρόνο.
Ναι, τελειώνω, κύριε Πρόεδρε. Είχε κάνει, λοιπόν, ένας Βουλευτής του σημερινού ελληνικού Κοινοβουλίου μια δήλωση σε τηλεοπτικό σταθμό και εδιώχθη από δικαστικό με τον αντιρατσιστικό νόμο. Στην Επιτροπή Δεοντολογίας, βέβαια, όλοι τον περάσατε «λάδι», για να μην αρθεί η ασυλία του. Για τον Μιχαλολιάκο, όμως, που είχε πει σε πολιτική εκδήλωση της Χρυσής Αυγής το σύνθημα «Η Ελλάδα ανήκει στους Έλληνες», όλοι πάλι τότε είχατε ψηφίσει να αρθεί η ασυλία τού Γενικού Γραμματέα της Χρυσής Αυγής. Είπα, λοιπόν, ότι θα επαναλάβω τα ίδια λόγια, που είπε αυτός ο Βουλευτής και τα επανέλαβα, κύριε Πρόεδρε, από αυτό το Βήμα. Ουδείς εισαγγελέας συγκινήθηκε, δυστυχώς, να κινήσει τις διαδικασίες και να διωχθώ κι εγώ με τον αντιρατσιστικό νόμο και να δούμε τι θα ψηφίζατε εσείς που έχετε δύο μέτρα και δύο σταθμά. Τελειώνω, κύριε Πρόεδρε και λέω σε ό,τι αφορά την ψηφοφορία σήμερα ότι θέλω να ψηφίσετε υπέρ της άρσης της ασυλίας μου. Το ζητώ κυρίως από τους λεγομένους «δεξιούς», στους οποίους συμπεριλαμβάνω και το κλεφτοΠΑΣΟΚ. Εσείς στη Δεξιά και στο ΠΑΣΟΚ να παραβλέψετε την επί δεκαετίες τακτική σας, την ψηφοθηρική τακτική που έχετε με τους βορειοηπειρωτικούς συλλόγους και τους Βουλευτές σας που πηγαίνουν σε εκδηλώσεις και χορεύουν τραγούδια «Δέλβινο και Τσαμουριά», «Πάλι ελληνικό θα γένει το Τεπελένι» κ.λπ.. Να τα κόψετε αυτά, δεν τα πιστεύετε. Να ξεπεράσετε, λοιπόν, τις αγκυλώσεις σας και να ταχθείτε υπέρ των θέσεων της Χρυσής Αυγής και αυτή τη στιγμή να ψηφίσετε υπέρ της άρσης ασυλίας μου. Στη δε λεγομένη Αριστερά, στο άλλο σύστημα, στο άλλο τμήμα της διαρχίας, σε αυτή που κανονικά θα έπρεπε να λέγεται «νεοφιλελεύθερη Αριστερά» αλλά και οι ακραιφνείς….
Είστε κατηγορούμενοι. Απαντήστε σε αυτά.
Μη διακόπτετε, να τελειώνουμε.
…
Ήρεμα, ήρεμα!
Κύριε Πρόεδρε, πρέπει να ανακαλέσει.
Δεν είμαι κατηγορούμενος, υπάρχει το τεκμήριο της αθωότητας. Εγώ λέω, λοιπόν, να παραβλέψετε τις θέσεις σας…
Ηρεμήστε! Λοιπόν, κύριε Παππά, ζητώ και τη δική σας έγκριση να διαγραφεί από τα Πρακτικά η φράση.
Διαγράψτε τη!
Διαγράψτε τη, παρακαλώ και κλείστε.
Και τη φράση του κυρίου. Σε εσάς, λοιπόν, τους νεοφιλελεύθερους αριστερούς, λέω να αφήσετε τις πάγιες θέσεις που είχατε περί ΝΑΤΟ κ.λπ. - ΕΟΚ και ΝΑΤΟ το ίδιο συνδικάτο - να μη σταθείτε στο ότι παρακωλύθηκαν οι σχέσεις μεταξύ δύο νατοϊκών χωρών, της Ελλάδος και της Αλβανίας, να συνταχθείτε και εσείς με τη θέση της Χρυσής Αυγής και να ψηφίσετε υπέρ της άρσης ασυλίας. Σας αποκαλύπτω τώρα από τα Πρακτικά ότι ο κ. Κουράκης, ο Προεδρεύων της Επιτροπής Δεοντολογίας, είπε συγκεκριμένα στο τέλος - και με αυτό κλείνουμε - που έχει το πιο μεγάλο ενδιαφέρον, το εξής: «Κοιτάξτε, εγώ δέχομαι την προβληματική της διαμαρτυρίας, πλην όμως η αναμόχλευση παθών κ.λπ. . Ενώ ήμουν στο «παρών»» - «παρών» θα ψήφιζε ο Κουράκης - «μετά την ομιλία», που ήταν στο ίδιο μήκος κύματος με τη σημερινή, «του κ. Παππά, ψηφίζω υπέρ της άρσης ασυλίας. Φανταστείτε», λέει, «την επίδραση που θα είχε στις συνομιλίες μεταξύ Ελλάδος και Κύπρου, αν οι εθνικιστές εδώ και οι εθνικιστές από την άλλη πλευρά έκαναν διαδηλώσεις». Τι μας λες, κύριε Κουράκη;
Κύριε Παππά, ολοκληρώστε παρακαλώ. Ευχαριστούμε πολύ.
Εγώ σας ευχαριστώ.
Βεβαίως, το Προεδρείο, πιστεύοντας ότι εκφράζει την συντριπτική πλειοψηφία του Σώματος, τη δημοκρατία που έχουμε σήμερα στην Ελλάδα, θεωρεί ότι για τις ιδέες του ούτε κανείς πηγαίνει φυλακή ούτε κανείς εξορίζεται. Αυτό για να το ξεκαθαρίσουμε.
Αυτά να τα λες στον Σαμαρά!
Δεν σας ρώτησα την άποψή σας.
Έχουμε πάει φυλακή για τις ιδέες μας. Αυτά να τα λες για τον εαυτό σου!
Δεν ρώτησα την άποψή σας. Δεν θα μου πείτε εσείς τι άποψη. Κύριε Ηλιόπουλε, κατεβάστε το χέρι κάτω και ηρεμήστε.
Να τα λες για τον Σαμαρά και τον Αθανασίου!
Κύριε Μπαρμπαρούση, έχετε τον λόγο, εφόσον το επιθυμείτε. Κατεβάστε το χέρι κάτω! Καθίστε κάτω! Καθίστε κάτω! Καθίστε κάτω για τρίτη φορά! Σας ανακαλώ εις την τάξη και αν δεν καθίσετε κάτω, θα πάω στο επόμενο βήμα. Κύριε Μπαρμπαρούση, έχετε τον λόγο. Θα μιλήσετε από τη θέση σας;
Μάλιστα, κύριε Πρόεδρε. Κατηγορούμαστε, επειδή πήγαμε στα σύνορα στην Κακαβιά, διαμαρτυρηθήκαμε και στεναχωρήσαμε τους φίλους σας, τους Αλβανούς και παραλίγο, λέει, να δημιουργήσουμε διπλωματικό επεισόδιο. Η Αστυνομία, βέβαια και οι τελωνιακοί που ήταν εκεί είχαν διαφορετική άποψη. Πιο συγκεκριμένα, κατέθεσαν ενόρκως ότι δεν δημιουργήσαμε κανένα πρόβλημα, δεν εμποδίσαμε κανέναν και αποχωρήσαμε ειρηνικά. Η εισαγγελέας πρωτοδικών έκρινε ότι δεν υπήρχε κανένα επιβαρυντικό στοιχείο εναντίον μας και ότι η υπόθεση έπρεπε να πάει στο αρχείο. Ο Εισαγγελέας όμως Εφετών Γιώργος Σιώπης είπε η υπόθεση να πάει στο αρχείο για όλα τα στελέχη και τα μέλη της Χρυσής Αυγής που ήταν εκεί, εκτός από τους δύο Βουλευτές. Προφανώς, ο εισαγγελέας ή εκτελούσε εντολές ή είναι κανένα απομεινάρι από σπόρο του Αλή Πασά ή είναι κανένας γενίτσαρος σαν και αυτούς τους ρατσιστές, που έρχονται και κάνουν αντισυγκεντρώσεις απέναντι στις νόμιμες συγκεντρώσεις μας, γιατί ο μεγαλύτερος ρατσιστής είναι αυτός που μισεί την ίδια του τη ράτσα. Να πάμε, λοιπόν, στο δικαστήριο. Δεν έχουμε κανένα πρόβλημα. Αν πρέπει να γίνει έτσι, ας γίνει έτσι. Ας ακούσει ο ελληνικός λαός ότι το «ψευτορωμαίικο» που έλεγε και ο Πατροκοσμάς θα περάσει από δίκη Έλληνες Βουλευτές, επειδή διαμαρτυρήθηκαν για τις εκκλησίες που γκρέμιζαν και γκρεμίζουν οι Αλβανοί στη Βόρεια Ήπειρό μας. Αν στενοχωρήσαμε τους φίλους σας τους Αλβανούς, μακάρι να το πετύχαμε. Μακάρι, μάλιστα, να είμαστε επικίνδυνοι για τη φιλία σας. Για μένα προσωπικά, όσο είναι σκλαβωμένη η Βόρεια Ήπειρός μας, θα ισχύει το εμπόλεμο και δεν θέλω καμμία φιλία με δαύτους. Τους έφερε εδώ ο Σαμαράς με το «έτσι θέλω», τους ταΐσατε, τους ποτίσατε, τους δίνετε την ελληνική υπηκοότητα και την ελληνική ιθαγένεια, τους δίνετε ακόμα το δικαίωμα να φορέσουν την τιμημένη στολή του Έλληνα στρατιώτη και τα αποτελέσματα τα βλέπουμε. Πριν από τρεις ημέρες, στο στρατόπεδο Κέντρο Ευζώνων στο Μεσολόγγι, επτά καλοταϊσμένα Αλβανάκια τραβούσαν φωτογραφίες μέσα στο στρατόπεδο σχηματίζοντας με τα χέρια τους το σήμα της Μεγάλης Αλβανίας. Προχθές, κύριοι, σείστηκε όλο το Μεσολόγγι και η γύρω περιοχή. Και δεν ήταν από σεισμό. Ήταν τα κόκκαλα των προγόνων μας που τρίζουν. Τρίζουν τα κόκκαλα αυτών που προτίμησαν την ηρωική έξοδο από το να πέσουν στα χέρια των κατσαπλιάδων Τουρκαλβανών φίλων σας. Ας πάμε, λοιπόν, στο δικαστήριο. Δεν μας πειράζει καθόλου. Δεν έχουμε κανένα πρόβλημα. Όσον αφορά στην άρση της ασυλίας μου, σας είχα πει και από το Βήμα εκεί πάνω, θα σας πω και από εδώ τώρα το εξής: Ποσώς με ενδιαφέρει τι θα ψηφίσετε εδώ μέσα και δεν σκοπεύω να κάτσω ούτε καν στην ψηφοφορία σας!
Επί της δεύτερης αιτήσεως υπάρχει συνάδελφος, που ζητά τον λόγο κατά το άρθρο 108 του Κανονισμού; Κανείς. Κυρίες και κύριοι συνάδελφοι, στο σημείο αυτό θα διεξαχθεί ονομαστική ψηφοφορία. Έχει καταρτιστεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας. Εκείνος που ψηφίζει υπέρ της άρσης της ασυλίας σημειώνει την προτίμησή του δίπλα στο όνομα του Βουλευτή και στη στήλη «ΝΑΙ», δηλαδή λέει «ΝΑΙ» στην αίτηση του εισαγγελέως που ζητεί την άρση της ασυλίας. Εκείνος που ψηφίζει κατά της άρσης της ασυλίας σημειώνει δίπλα στο όνομα του Βουλευτή και στη στήλη «ΟΧΙ» αντιστοίχως «ΟΧΙ». Εκείνος που ψηφίζει «ΠΑΡΩΝ» θα το σημειώνει στην αντίστοιχη στήλη του ψηφοδελτίου. Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει και θα το υπογράφει, διότι η ψηφοφορία είναι ονομαστική, σύμφωνα με το άρθρο 72 του Κανονισμού της Βουλής. Στη συνέχεια και με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κυρίους Ιωάννη Σαρακιώτη από τον ΣΥΡΙΖΑ και Απόστολο Βεσυρόπουλο από τη Νέα Δημοκρατία - παρακαλώ τους δύο συναδέλφους να πάρουν τη θέση τους - οι οποίοι θα το μονογράφουν και θα ανακοινώνουν ότι ο Βουλευτής εψήφισε. Μετά το τέλος της ψηφοφορίας θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης. Συμφωνεί το Σώμα;
Συνεπώς το Σώμα συμφώνησε ομοφώνως. Σας ενημερώνω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση η οποία θα ακολουθήσει. Καλούνται επί του καταλόγου οι Βουλευτές κ. Αναστασία Γκαρά από τον ΣΥΡΙΖΑ και ο κ. Βασίλειος Γιόγιακας από τη Νέα Δημοκρατία. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν - δυστυχώς ήρθαν στο τέλος - από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας» που οργανώνει το Ίδρυμα της Βουλής, είκοσι ένας μαθητές και μαθήτριες και ένας εκπαιδευτικός συνοδός από το 9ο Γενικό Λύκειο Αθηνών. Ως ο μόνος Βουλευτής από την Αθήνα αυτήν τη στιγμή στην Αίθουσα σάς καλωσορίζω στη Βουλή. Να σας ενημερώσω ότι βλέπετε άδεια την Αίθουσα, γιατί υπήρχε ειδική συνεδρίαση για άρσεις ασυλίας Βουλευτών, μετά από αίτημα της δικαιοσύνης. Η διαδικασία είναι ότι οι Βουλευτές των οποίων ζητείται η άρση της ασυλίας τους έχουν δικαίωμα να υπερασπιστούν τον εαυτό τους, πράγμα το οποίο έγινε. Και μετά η Βουλή με φανερή ψηφοφορία. Ο κάθε Βουλευτής, αναγράφοντας το όνομά του στο ψηφοδέλτιο και υπογράφοντας, αποφασίζει «ναι» αν θέλει την άρση της ασυλίας, «όχι» αν δεν θέλει και «παρών», που είναι μια ουδέτερη στάση. Όμως, φτάσατε στο τέλος της σημερινής συνεδρίασης και θα ακούσετε μόνο την ανακοίνωση των αποτελεσμάτων. Παρά ταύτα, καλώς ήρθατε στη Βουλή! Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ονομαστικής ψηφοφορίας επί των αιτήσεων άρσης ασυλίας των συναδέλφων Βουλευτών. Ψήφισαν συνολικά 186 Βουλευτές. Για την υπόθεση των Βουλευτών κυρίων Χρήστου Παππά και Κωνσταντίνου Μπαρμπαρούση: Υπέρ της άρσεως ασυλίας, δηλαδή «ΝΑΙ», ψήφισαν 170 Βουλευτές. Κατά της άρσεως ασυλίας, δηλαδή «ΟΧΙ», ψήφισαν 2 Βουλευτές. Ψήφισε «ΠΑΡΩΝ» 1 Βουλευτής. Ψήφισαν «ΛΕΥΚΟ» 13 Βουλευτές. Συνεπώς η αίτηση της εισαγγελικής αρχής γίνεται δεκτή για την άρση της ασυλίας τους. Για την υπόθεση των συναδέλφων κυρίων Ευάγγελου Βενιζέλου, Σταύρου Θεοδωράκη, Αλεξάνδρας Παπαρήγα, Φωτεινής (Φώφης) Γεννηματά, Δημητρίου Κουτσούμπα: Υπέρ της άρσεως ασυλίας, δηλαδή «ΝΑΙ», ψήφισε 1 Βουλευτής. Κατά της άρσεως ασυλίας, δηλαδή «ΟΧΙ», ψήφισαν 183 Βουλευτές. Ψήφισαν «ΠΑΡΩΝ» 2 Βουλευτές. Συνεπώς η αίτηση της εισαγγελικής αρχής απορρίπτεται.
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.32΄ λύεται η συνεδρίαση για αύριο, ημέρα Πέμπτη 26 Ιανουαρίου 2017 και ώρα 9.30΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.